1974. július 15-én a Görögország által támogatott görög katonatisztek puccsal megdöntötték Makáriosz hatalmát és helyére Nikosz Szampszónt ültették. Az érsek kis híján életét vesztette és Máltára, majd Londonba menekült. Öt nappal később Törökország az erőszakos cselekményekre és a török kisebbséget fenyegető veszélyre hivatkozva lerohanta Ciprust és elfoglalta a sziget északi 37%-át. A török adminisztráció bábáskodásával a török ciprióták kinyilvánították az autonóm Ciprusi Török Szövetségi Államot, amely 1983-ban átalakult az Észak-ciprusi Török Köztársasággá. A török katonai megszállás a szigeten a mai napig tart.